སངས་རྒྱས་

སངས་རྒྱས། 250pxཝཱ་རཱ་ཎ་སཱིའི་སར་ནཐ་དུ་བཞུགས་པའི་སྟོན་པ་ཆོས་འཁོར་མ། མཚན་གཞན། གོའུ་ཏ་མ།  གཞོན་ནུ་དོན་གྲུབ།  ཤཱཀྱ་ཐུབ་པ། བཅོམ་ལྡན་འདས།  ཆོས་ལུགས། ནང་པ། འཁྲུངས་དུས། ཕྱི་ལོ་སྔོན་གྱི་ལོ་ ༦༢༤ ཙམ། (ལུགས་གཅིག) འཁྲུངས་ཡུལ། ལུམྦི་ནི།, བལ་ཡུལ། འདས་དུས། ཕྱི་ལོ་སྔོན་གྱི་ལོ་ ༥༤༤ (དགུང་ལོ་ ༨༠) འདས་ཡུལ། རྩ་མཆོག་གྲོང་། (Kushinagar), རྒྱ་གར། ཡབ་ཡུམ། ཡབ། ཟས་གཙང་མ།ཡུམ། སྒྱུ་འཕྲུལ་མ། བཙུན་མོ། ས་འཚོ་མ། (གྲགས་འཛིན་མ།) སྲས། སྒྲ་གཅན་འཛིན། རིགས་རུས། ཤཱཀྱ། མཛད་རྗེས། ནང་ཆོས།་སྲོལ་གཏོད་པ།

སྟོན་པ་ཤཱཀྱ་ཐུབ་པ། (; གོའུ་ཏ་མ།) ནི་འཛམ་གླིང་གི་ཆོས་ལུགས་ཆེན་པོ་བཞིའི་ཡ་གྱལ་ནང་པ་སངས་རྒྱས་པའི་ཆོས་ལུགས་སྲོལ་གཏོད་པ་པོ་ཡིན། ཁོང་ནི་གནའ་བོའི་རྒྱ་གར་གྱི་ཤཱཀྱའི་རྒྱལ་རྒྱུད་དུ་འཁྲུངས་ཤིང་། མཐར་མངོན་པར་རྫོགས་པར་སངས་རྒྱས་ཏེ་འགྲོ་བ་རྣམས་ལ་དམ་པའི་ཆོས་ཀྱི་འཁོར་ལོ་བསྐོར་བར་མཛད།

 འཁྲུངས་འདས་ཀྱི་ལོ་ཚིགས། 
སྟོན་པ་ཤཱཀྱ་ཐུབ་པའི་འཁྲུངས་འདས་ཀྱི་ལོ་ཚིགས་ཐད་མཁས་པ་རྣམས་བཞེད་པ་མི་མཐུན་པ་སྣ་ཚོགས་བྱུང་ཡོད་དེ།
 གནས་བརྟན་སྡེ་པའི་ལུགས། (Theravada Tradition): ལྷོ་བརྒྱུད་སིངྒ་ལའི་གླིང་གི་བཤད་སྲོལ་ལྟར་ན། ཕྱི་ལོའི་གོང་གི་ལོ་ ༥༤༤ ལོར་སྟོན་པ་མྱ་ངན་ལས་འདས་པར་བཞེད་ཅིང་། འདི་ནི་དེང་སང་འཛམ་གླིང་ནང་པའི་མཛའ་བཤེས་ཚོགས་པས་ཀྱང་ངོས་འཛིན་གནང་བའི་ལུགས་ཡིན།
 དེང་རབས་མཁས་པའི་ལུགས། ནུབ་ཕྱོགས་དང་ཉི་ཧོང་སོགས་ཀྱི་མཁས་པ་མང་པོས་རྒྱ་གར་གྱི་ཆོས་རྒྱལ་མྱ་ངན་མེད་ཀྱི་འཁྲུངས་ལོ་དང་བསྟུན་ནས། སྟོན་པ་མྱ་ངན་ལས་འདས་པའི་ལོ་ནི་ཕྱི་ལོའི་སྔོན་གྱི་ལོ་ ༤༨༦ ཙམ་མམ་ཡང་ན་ ༣༨༠ ཡས་མས་སུ་ཡིན་པར་བཞེད་པ་སོགས་བཤད་ཚུལ་མི་འདྲ་བ་ ༧༠ ལྷག་མཆིས།

 སྐུ་འཁྲུངས་པ་དང་གཞོན་ནུའི་མཛད་པ། 
སྟོན་པ་ཤཱཀྱ་ཐུབ་པ་འཇིག་རྟེན་འདིར་མ་བྱོན་གོང་། དགའ་ལྡན་ལྷ་ཡུལ་དུ་ལྷ་བུ་དམ་པ་ཏོག་དཀར་གྱི་ཚུལ་དུ་བཞུགས་ནས་ལྷ་རྣམས་ལ་ཆོས་གསུངས། དེ་ནས་གཟིགས་པ་རྣམ་པ་ལྔ་ (དུས་དང་། གླིང་། ཡུལ། རིགས། ཡུམ) ལ་གཟིགས་ནས་གླང་པོ་ཆེ་ཐལ་ཀར་མཆེ་བ་དྲུག་ལྡན་གྱི་ཚུལ་གྱིས་ཡུམ་སྒྱུ་མ་ལྷ་མཛེས་ཀྱི་ལྷུམས་སུ་ཞུགས།

 འཁྲུངས་ཡུལ། རྒྱ་གར་བྱང་ཕྱོགས་སེར་སྐྱའི་གྲོང་ཁྱེར། (Kapilavastu) གྱི་ཉེ་འདབས་སུ་ཡོད་པའི་ལུམྦི་ནིའི་ཚལ་ (དེང་སང་བལ་ཡུལ་གྱི་ཁོངས་སུ་ཡོད) དུ་ས་ག་ཟླ་བའི་ཚེས་ ༡༥ ཉིན་སྐུ་འཁྲུངས།
 ཡབ་ཡུམ། ཡབ་ནི་ཤཱཀྱའི་རིགས་ཀྱི་རྒྱལ་པོ་ཟས་གཙང་མ་དང་། ཡུམ་ནི་ལྷ་མོ་སྒྱུ་འཕྲུལ་མ་ཡིན། ཡུམ་ནི་སྟོན་པ་འཁྲུངས་ནས་ཞག་བདུན་གྱི་རྗེས་སུ་སྐུ་གཤེགས།
 མཚན། སྐུ་འཁྲུངས་མ་ཐག་དོན་ཐམས་ཅད་འགྲུབ་པའི་རྟགས་མཚན་བྱུང་བས་རྒྱལ་བུ་དོན་གྲུབ། (Siddhartha) ཅེས་གསོལ།
 གཞོན་ནུའི་དུས། དགུང་ལོ་བདུན་བརྒྱད་ཙམ་ནས་སློབ་དཔོན་ཀུན་གྱི་བཤེས་གཉེན་སོགས་བསྟེན་ནས་རིག་པའི་གནས་དང་སྒྱུ་རྩལ་སྣ་ཚོགས་ལ་མཁས་པར་སྦྱངས། དགུང་ལོ་ ༡༦ (ལུགས་ཁ་ཤས་སུ་ ༢༩) ལ་གྲགས་འཛིན་མ་ཁབ་ཏུ་བཞེས་ཤིང་སྲས་སྒྲ་གཅན་འཛིན་འཁྲུངས།

 ངེས་པར་འབྱུང་བ་དང་དཀའ་བ་སྤྱད་པ། 
རྒྱལ་བུ་གཞོན་ནུ་དོན་གྲུབ་ཕོ་བྲང་གི་ཕྱིར་ཕེབས་སྐབས་གྲོང་ཁྱེར་གྱི་སྒོ་བཞི་ནས་རྒ་བ་དང་། ན་བ། འཆི་བའི་སྡུག་བསྔལ་མཚོན་པའི་མི་དང་། ཞི་ཞིང་དུལ་བའི་རབ་བྱུང་བ་བཅས་གཟིགས་པས། འཁོར་བ་ལ་སྙིང་པོ་མེད་པར་གཟིགས་ནས་ངེས་འབྱུང་སྐྱེས།
 ངེས་པར་འབྱུང་བ། དགུང་ལོ་ ༢༩ པའི་མཚན་མོར་ཆིབས་པ་བསྔགས་ལྡན་ལ་བཅིབས་ནས་ཕོ་བྲང་ནས་བྲོས་བྱོལ་དུ་ཕེབས། མཆོད་རྟེན་རྣམ་དག་གི་དྲུང་དུ་དབུ་སྐྲ་བྲེགས་ཏེ་རབ་ཏུ་བྱུང་།
 དཀའ་བ་སྤྱད་པ། ཆུ་བོ་ནཻ་རཉྫ་ནའི་འགྲམ་དུ་ལོ་དྲུག་གི་རིང་དཀའ་བ་སྤྱད། ཉིན་རེར་ཏིལ་འབྲུ་རེ་དང་ཆུ་ཐིགས་རེ་ཙམ་གྱིས་འཚོ་བར་མཛད་པས་སྐུ་ལུས་ཤིན་ཏུ་རིད་པར་གྱུར། མཐར་དཀའ་བ་སྤྱད་པ་ཙམ་གྱིས་བྱང་ཆུབ་མི་འཐོབ་པར་གཟིགས་ནས་ཁ་ཟས་རགས་པ་བཞེས།

 མངོན་པར་རྫོགས་པར་སངས་རྒྱས་པ། 
དགུང་ལོ་ ༣༥ པའི་ས་ག་ཟླ་བའི་ཚེས་ ༡༥ ཉིན། རྒྱ་གར་རྡོ་རྗེ་གདན། (Bodh Gaya) གྱི་བྱང་ཆུབ་ཤིང་དྲུང་དུ་བདུད་ཀྱི་དཔུང་ཚོགས་ཕམ་པར་མཛད་དེ་མངོན་པར་རྫོགས་པར་སངས་རྒྱས། སྐབས་དེར་མཐའ་གཉིས་སུ་མ་ལྷུང་བའི་དབུ་མའི་ལམ་བསྟན་པ་དང་། བདག་མེད་པའི་ལྟ་བ་མངོན་དུ་གྱུར།

 ཆོས་ཀྱི་འཁོར་ལོ་བསྐོར་བ། 
སངས་རྒྱས་ནས་ཐོག་མར་ཞག་ ༤༩ རིང་ཆོས་མ་གསུངས་པར་བཞུགས། རྗེས་སུ་ལྷ་ཚངས་པ་དང་བརྒྱ་བྱིན་གྱིས་གསོལ་བ་བཏབ་པ་བཞིན་ཝཱ་རཱ་ཎ་སཱིར་ཕེབས་ཏེ་ཆོས་འཁོར་བསྐོར།
 ཆོས་འཁོར་དང་པོ། ཡུལ་ཝཱ་རཱ་ཎ་སཱི་ (Varanasi) དྲང་སྲོང་ལྷུང་བ་རི་དྭགས་ཀྱི་ནགས་སུ། འཁོར་ལྔ་སྡེ་བཟང་པོ་ལ་བདེན་པ་བཞིའི་ཆོས་འཁོར་བསྐོར།
 ཆོས་འཁོར་བར་བ། བྱ་རྒོད་ཕུང་པོའི་རི་ (Vulture Peak) སོགས་སུ་ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་སོགས་མཚན་ཉིད་མེད་པའི་ཆོས་འཁོར་བསྐོར།
 ཆོས་འཁོར་ཐ་མ། ཡངས་པ་ཅན་སོགས་སུ་ལེགས་པར་རྣམ་པར་ཕྱེ་བའི་ཆོས་འཁོར་བསྐོར།

 སྐུ་མྱ་ངན་ལས་འདས་པ། 
དགུང་ལོ་ ༨༠ བཞེས་པའི་ཚེ་རྩ་མཆོག་གྲོང་ (Kushinagar) གི་ཤིང་སཱ་ལ་ཟུང་གི་ཚལ་དུ་སྐུ་མྱ་ངན་ལས་འདས་པའི་ཚུལ་བསྟན། སྐུ་གདུང་ཞུགས་འབུལ་མཛད་རྗེས་རིང་བསྲེལ་རྣམས་ཆ་བརྒྱད་དུ་བགོས་ཏེ་མཆོད་རྟེན་བརྒྱད་བཞེངས།

 བཀའ་བསྡུ་རིམ་པ། 
སྟོན་པ་མྱ་ངན་ལས་འདས་རྗེས་སློབ་མ་རྣམས་ཀྱིས་སྟོན་པའི་གསུང་རྣམས་མི་ཉམས་པའི་ཆེད་དུ་བཀའ་བསྡུ་ལན་གསུམ་མཛད་དེ།
 བཀའ་བསྡུ་དང་པོ། སྟོན་པ་འདས་པའི་ཕྱི་ལོར་རྒྱལ་པོའི་ཁབ་ཏུ་འོད་སྲུང་ཆེན་པོ་གཙོ་བྱས་པའི་དགྲ་བཅོམ་པ་ ༥༠༠ ཡིས་མདོ་དང་འདུལ་བ་བསྡུས།
 བཀའ་བསྡུ་གཉིས་པ། སྟོན་པ་འདས་ནས་ལོ་ ༡༠༠ (ཡང་ན་ ༡༡༠) ཙམ་གྱི་རྗེས་སུ་ཡངས་པ་ཅན་དུ་དགྲ་བཅོམ་པ་ ༧༠༠ ཡིས་རུང་བ་མ་ཡིན་པའི་གཞི་བཅུ་སུན་འབྱིན་མཛད།
 བཀའ་བསྡུ་གསུམ་པ། སྟོན་པ་འདས་ནས་ལོ་ ༣༠༠ (ཡང་ན་ ༤༠༠) ཙམ་གྱི་རྗེས་སུ་ཁ་ཆེའི་ཡུལ་དུ་རྒྱལ་པོ་ཀ་ནིཥྐའི་སྦྱིན་བདག་འོག་དགྲ་བཅོམ་པ་ ༥༠༠ ཡིས་སྡེ་སྣོད་གསུམ་ཡི་གེར་བཀོད།

 དཔྱད་གཞིའི་ཡིག་ཆ། 
 《རྒྱ་ཆེར་རོལ་བའི་མདོ།》
 《མྱ་ངན་ལས་འདས་པའི་མདོ།》
 བསོད་ནམས་རྒྱལ་མཚན། 《རྒྱ་གར་སངས་རྒྱས་ཆོས་ལུགས་ཀྱི་བྱུང་འཕེལ་ལོ་རྒྱུས་མདོར་བསྡུས།》
 ཏཱ་ར་ནཱ་ཐ། 《རྒྱ་གར་ཆོས་འབྱུང༌།》

Category:ནང་པ།
Category:སངས་རྒྱས།
Category:རྒྱ་གར་གྱི་ལོ་རྒྱུས།